
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 94/2004 pentru modificarea denumirii şi clasificării mărfurilor din Tariful vamal de import al României şi a taxelor vamale aferente acestora, cu care comisia noastră a fost sesizată în fond cu adresa Biroului Permanent nr.  P.L.X. -24 din 14 februarie 2005.
	PREŞEDINTE,
Mihai Nicolae Tănăsescu

RAPORT

asupra proiectului de Lege privind aprobarea Ordonanţei de urgenţă a 
Guvernului nr. 94/2004 pentru modificarea denumirii şi clasificării 
mărfurilor din Tariful vamal de import al României şi a 
taxelor vamale aferente acestora
Cu adresa nr. P.L.X -24 din 14 februarie 2005, Biroul Permanent conform art.89 şi 108 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 94/2004 pentru modificarea denumirii şi clasificării mărfurilor din Tariful vamal de import al României şi a taxelor vamale aferente acestora.
La întocmirea raportului s-au avut în vedere avizele Comisiei pentru industrii şi servicii, Comisiei pentru politică economică, reformă şi privatizare, Comisiei juridice, de disciplină şi imunităţi precum şi avizul Consiliului Legislativ.
Prezentul proiect de Lege are ca obiect de reglementare  modificarea denumirii şi clasificării mărfurilor din Tariful vamal de import al României şi a taxelor vamale aferente acestora aşa cum sunt prezentate în anexă.
Cu începere de la 1 mai 2003, descrierea şi clasificarea mărfurilor în Tariful vamal de import al României are la bază Nomenclatura Combinată, conform prevederilor Acordului European de asociere.

Întrucât Nomenclatura Combinată este actualizată anual, în baza prevederilor articolului 8, paragraful 2 din Acordul European de asociere se impune preluarea acestor modificări şi în clasificarea mărfurilor din Tariful Vamal de import al României, urmărindu-se ca, prin evoluţia simultană a celor două nomenclatoare, să se asigure interpretarea şi aplicarea unitară a concesiilor vamale reciproce.

Transpunerea în Tariful vamal de import al României pentru anul 2005 a modificărilor Nomenclaturii Combinate, conform anexei, completează taxele vamale stabilite prin Legea nr. 133/1994 pentru ratificarea Acordului de la Marakech pentru constituirea Organizaţiei Mondiale de Comerţ, a Acordului internaţional privind produsele lactate, încheiate la Marakech la 15 aprilie 1994, Ordonanţa Guvernului nr. 26/1993 privind tariful vamal de import al României, adoptată cu modificări şi completări prin Legea nr. 102/1994, cu modificările şi completările ulterioare.

Taxele vamale înscrise în acest proiect reprezintă nivelul pe fiecare poziţie tarifară nouă, ca rezultat al modificărilor din nomenclatură. În baza acestei nomenclaturi se realizează procesul de vămuire începând cu data de 1 ianuarie 2005.
Proiectul de Lege face parte din categoria legilor ordinare, potrivit art. 76, alineatul 2 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: din partea Guvernului doamna Brega Tatiana – şef serviciu şi doamna Ghiţă Claudia – şef serviciu din partea Ministerului Finanţelor Publice.

La lucrările comisiei au participat  22  deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 7 februarie 2005.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind aprobarea Ordonanţei de urgenţă a Guvernului nr. 94/2004 pentru modificarea denumirii şi clasificării mărfurilor din Tariful vamal de import al României şi a taxelor vamale aferente acestora, în şedinţa din data de 15.02.2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,
Mihai Nicolae Tănăsescu
	SECRETAR,

Radu Cătălin Drăguş


             Experţi parlamentari,
             Bărdiţă Mariana

             Ene Giorgiana

